Szigeti György

*Szonett esti séta helyett*

Az esti séták kellenének,  
meggondolni, hogy telt a földön  
a vendégséges röpke élet.  
Amíg a poharamat töltöm,  
  
tán huszadszor szól rám a gazda,  
ugyan, menjek a bal­fenékre!  
S hogy még egyszer tudtomra adja,  
hajam festi szürkésfehérre,  
  
majd rám zúdítja nyavalyáit,  
megetet drága gyógyszerekkel,  
unalmas öröklétre csábít.  
  
Nagyúr, engedd, hogy itt maradjak,  
jöjjön még sok izgága reggel!  
A nyugalmat hagyd meg magadnak!

*Ha egyszer meghalok*  
Ha egyszer meghalok,  
velem pusztul az élet,  
moccanó rügyekre  
akaszthatsz feketéket.  
  
Ha egyszer meghalok,  
elakad minden ének,  
madarak torka reccsen,  
örökös fagyban égek.  
  
Ha egyszer meghalok,  
felkel a nap, mint máskor,  
mint egy örökké tartó  
hajnalhasadáskor.